In-vivo αξιολόγηση της άμεσης αποτελεσματικότητας μιας καινοτόμου τεχνολογίας αποκατάστασης της στυτικής δυσλειτουργίας μετά από ριζική προστατεκτομή
Authors: Σκούφιας Σπυρίδων 
Published: September 2021

Πολλές μελέτες έχουν δείξει πως η ηλεκτρική διέγερση του σηραγγώδους νεύρου μπορεί να προκαλέσει και να διατηρήσει τη στύση. Βασιζόμενη σε αυτές τις διαπιστώσεις, η νευρική ηλεκτρική διέγερση για την ενεργοποίηση του μηχανισμού της στύσης θεωρείται ως πιθανή θεραπεία της στυτικής δυσλειτουργίας. Ωστόσο, παρά το αναγνωρισμένο δυναμικό, αυτή η τεχνολογία δεν έχει αναπτυχθεί περαιτέρω. Φραγμό αποτελεί η περίπλοκη ανατομία του ανθρώπινου σηραγγώδους νεύρου, η οποία καθιστά εξαιρετικά δύσκολη τη διεγχειρητική αναγνώρισή του για την τοποθέτηση των ηλεκτροδίων διέγερσης. Για να ξεπεραστεί το συγκεκριμένο εμπόδιο, η συγκεκριμένη μελέτη προτείνει μια πρακτική λύση: ένα δισδιάστατο εύκαμπτο επίθεμα που έχει τη δυνατότητα να καλύψει ολόκληρη την περιοχή του νευρικού πλέγματος, εξασφαλίζοντας πως τουλάχιστον ένα από τα ηλεκτρόδια θα βρίσκεται σε επαφή με το σηραγγώδες νεύρο, χωρίς την ανάγκη διεγχειρητικής αναγνώρισης αυτού. Η παρούσα μελέτη σκοπό έχει τη διεγχειρητική αξιολόγηση αυτής της τεχνολογίας. 24 ασθενείς προγραμματισμένοι για ανοιχτή ριζική προστατεκτομή ενσωματώθηκαν στη μελέτη. Κατά τη διεγχειρητική δοκιμή, το επίθεμα με τα ενσωματωμένα ηλεκτρόδια τοποθετήθηκε επάνω στο πυελικό πλέγμα (στην κορυφή του προστάτη ή το πυελικό έδαφος) και εφαρμόστηκε ηλεκτρική διέγερση με σκοπό την πρόκληση στύσης. Η αποτελεσματικότητα εκτιμήθηκε α) με την οπτική διόγκωση του πέους και β) με τη χρήση συστήματος πληθυσμογράφου. Το πρωτογενές καταληκτικό σημείο ορίστηκε ως η ικανότητα και το ποσοστό επιτυχίας πρόκλησης απάντησης σχετιζόμενης με στύση μετά από ηλεκτρική διέγερση μέσω του εύκαμπτου επιθέματος ηλεκτροδίων. Η ηλεκτρική διέγερση προκάλεσε άμεση απάντηση σε όλες τις περιπτώσεις που μελετήθηκαν, τόσο πριν (κορυφή προστάτη), όσο και μετά ( πυελικό έδαφος) τη ριζική προστατεκτομή. Οπτική διόγκωση παρατηρήθηκε στο 75% των περιπτώσεων, ενώ 25% έδειξαν μικρότερη ανταπόκριση με αύξηση της περιμέτρου της βάσης του πέους με τη χρήση του συστήματος πληθυσμογράφου. Όπως ήταν αναμενόμενο, οι ασθενείς με χαμηλότερη βαθμολογία στο International Index of Erectile Function- 5 score ( IIEF-5 score ) παρουσίασαν μικρότερη απάντηση, ενώ η διέγερση πριν την προστατεκτομή έδειξε μεγαλύτερη ανταπόκριση σε σχέση με τη διέγερση μετά την προστατεκτομή. Ενδιαφέρον παρουσιάζει το γεγονός ότι η αμφοτερόπλευρη διέγερση προκαλούσε μεγαλύτερη ανταπόκριση ( αύξηση περιμέτρου [mm] : 2.7 ± 1.02 vs. 8.2 ± 1.9, PO .01 ). Τα δεδομένα αυτά αποδεικνύουν πως μπορεί να κατασκευαστεί, με αυτές τις αρχές λειτουργίας, μία ιατρική πρόθεση για τη θεραπεία της στυτικής δυσλειτουργίας μετά από μηχανική κάκωση της νευρικής οδού της στύσης σε οποιοδήποτε επίπεδο, όπως μετά από ριζική προστατεκτομή ή τραυματισμό της σπονδυλικής στήλης. Αυτή είναι η πρώτη πειραματική προσέγγιση που δύναται να εξασφαλίσει την επαρκή ηλεκτρική διέγερση της νευρική οδού της στύσης ξεπερνώντας το φραγμό της ανατομικής παραλλαγής μεταξύ των ασθενών. Ωστόσο, επειδή η συγκεκριμένη μελέτη πραγματοποιήθηκε διεγχειρητικά και μόνο, περισσότερες μελέτες είναι απαραίτητες για την αξιολόγηση της δυνατότητας αυτής σε βάθος χρόνου. Το εύκαμπτο επίθεμα ηλεκτροδίων μπορεί να διασφαλίσει την επιτυχή ηλεκτρική διέγερση του σηραγγώδους νεύρου όταν τοποθετηθεί στην κορυφή του προστάτη ή στο πυελικό έδαφος και η συγκεκριμένη τεχνολογία μπορεί να αποτελέσει αφετηρία για την κατασκευή μίας εμφυτεύσιμης συσκευής για την οριστική θεραπεία της στυτικής δυσλειτουργίας.